[pic] | IL-KUMMISSJONI EWROPEA | Brussell, 31.3.2010 KUMM(2010) 119 finali 2010/0074 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-inizjattiva taċ-ċittadini {SE G(2010) 370} MEMORANDUM TA’ SPJEGAZZJONI 1. IL-KUNTEST TAL-PROPOSTA It-Trattat dwar l-Unjoni Ewropea jintroduċi dimensjoni ġdida sħiħa tad-demokrazija parteċipatorja flimkien mad-demokrazija rappreżentattiva li fuqha hija stabbilita l-Unjoni. Huwa jirrinforza ċ-ċittadinanza tal-Unjoni u jirrikonoxxi d-dritt ta' kull ċittadin biex jipparteċipa fil-ħajja demokratika tal-Unjoni. Huwa jonqox l-istandards ewlenin tad-djalogu ċivili li jridu jsegwu l-istituzzjonijiet u jikkodifika l-prattika eżistenti tal-Kummissjoni li twettaq konsultazzjonijiet pubbliċi wiesgħa. U, fuq kollox, huwa jintroduċi innovazzjoni importanti fil-funzjonament demokratiku tal-Unjoni billi jipprovdi d-dritt ta' inizjattiva taċ-ċittadini li biha miljun ċittadin jistgħu jistiednu lill-Kummissjoni biex tressaq ċerti proposti leġiżlattivi. Dan il-provvediment ġdid huwa pass sinifikanti 'l quddiem fil-ħajja demokratika tal-Unjoni. Huwa jipprovdi opportunità unika biex iċ-ċittadini jitqarrbu lejn l-Unjoni u biex jitrawwem aktar dibattitu transkonfinali dwar kwistjonijiet ta' politika tal-UE, billi jinkoraġġixxi ċ-ċittadini minn għadd ta' pajjiżi biex flimkien jappoġġjaw kwistjoni waħda speċifika. Madankollu huwa importanti li wieħed jissottolinea li l-inizjattiva taċ-ċittadini hija inizjattiva li tistabbilixxi l-aġenda. Filwaqt li ma taffettwax id-dritt tal-inizjattiva tal-Kummissjoni, madankollu se tobbliga lill-Kummissjoni, bħala kulleġġ, li tikkunsidra serjament it-talbiet li jsiru mill-inizjattivi taċ-ċittadini. Il-karatteristiċi ewlenin tal-inizjattiva taċ-ċittadini huma minquxa fit-Trattat. B'mod partikolari t-Trattat jobbliga li l-firmatarji tal-inizjattiva taċ-ċittadini jkunu mill-anqas miljun u li għandhom ikunu ġejjin minn numru sinifikanti ta' Stati Membri. L-inizjattiva trid tkun ukoll fi ħdan il-qafas tas-setgħat tal-Kummissjoni u trid tkun tikkonċerna oqsma li fihom iċ-ċittadini jqisu li att legali tal-Unjoni huwa meħtieġ sabiex jiġu implimentati t-Trattati. Madankollu, it-Trattat iħalli f'idejn il-Parlament Ewropew u l-Kunsill, li jaġixxu skont il-proċedura leġiżlattiva ordinarja, biex jistabbilixxu permezz ta' Regolament il-proċeduri u l-kundizzjonijiet dwar kif se taħdem fil-prattika l-inizjattiva taċ-ċittadini. Sabiex wieħed jieħu l-opportunità provduta minn dan il-provvediment il-ġdid u jagħtih il-potenzjal kollu, il-proċeduri u l-kundizzjonijiet għall-inizjattiva taċ-ċittadini jridu jiffaċilitaw l-użu tiegħu filwaqt li jiżguraw li l-ispirtu tad-dispożizzjonijiet tat-Trattat jiġu rispettati. Il-prinċipji li jservu ta' gwida għal din il-proposta huma għalhekk dawk segwenti: - Il-kundizzjonijiet għandhom jiżguraw li l-inizjattivi taċ-ċittadini jkunu rappreżentattivi ta' interess tal-Unjoni, filwaqt li jiżguraw li l-istrument jibqa' faċli biex jintuża. - Il-proċeduri għandhom ikunu sempliċi u faċli biex jintużaw, filwaqt li jipprevjenu l-iffrodar u l-abbuż tas-sistema u m'għandhomx jimponu piżijiet amministrattivi żejda fuq l-Istati Membri. 2. RIŻULTATI TA' KONSULTAZZJONIJIET MAL-PARTIJIET INTERESSATI Minħabba l-importanza ta' dan il-provvediment ġdid fit-Trattat għaċ-ċittadini, għas-soċjetà ċivili u għall-partijiet interessati madwar l-UE u meta wieħed iqis il-kumplessità ta' wħud mill-kwistjonijiet li jridu jiġu indirizzati, il-Kummissjoni nediet konsultazzjoni pubblika wiesgħa bl-addozzjoni ta' Green Paper fil-11 ta' Novembru 2009[1]. Il-konsultazzjoni ġabret aktar minn 300 tweġiba mingħand firxa wiesgħa ta' partijiet interessati, inkluż ċittadini individwali, organizzazzjonijiet u awtoritajiet pubbliċi. Saret ukoll seduta pubblika għal dawk kollha li wieġbu għall-Green Paper fit-22 ta' Frar 2010 fi Brussell. 2.1. Kunsiderazzjonijiet ġenerali It-tweġibiet għall-Green Paper issottolineaw il-bżonn li l-proċeduri u l-kundizzjonijiet għal inizjattiva taċ-ċittadini jkunu sempliċi, faċli biex jintużaw, u aċċessibbli għaċ-ċittadini kollha tal-UE u li għandhom ikunu proporzjonati man-natura tal-inizjattiva taċ-ċittadini. It-tweġibiet ikkonfermaw ukoll li huma meħtieġa numru ta' kundizzjonijiet sabiex jiġi żgurat li l-istrument jibqa' kredibbli u li ma jkunx abbużat u li dawn il-kundizzjonijiet għandhom jiżguraw kundizzjonijiet uniformi għall-appoġġ ta' inizjattiva taċ-ċittadini madwar l-UE. 2.2. Żgurar li l-inizjattiva taċ-ċittadini tkun rappreżentattiva ta' interess tal-Unjoni Rigward in-numru minimu ta' Stati Membri li minnhom iridu jkunu ġejjin iċ-ċittadini li jappoġġjaw l-inizjattiva taċ-ċittadini, ħafna minn dawk li wieġbu qablu li limitu ta' terz tal-Istati Membri, ikun adatt. Kien hemm ukoll appoġġ konsiderevoli, l-aktar fost l-organizzazzjonijiet, għal limitu aktar baxx, primarjament ta' kwart tal-Istati Membri. Barra minn hekk, it-tweġibiet ikkonfermaw il-bżonn li l-firmatarji għall-inizjattiva taċ-ċittadini jkunu jinkludu għall-anqas numru ta' ċittadini li ġejjin minn kull wieħed minn dawk l-Istati Membri. Ħafna minn dawk li wieġbu qablu li 0.2% tal-popolazzjoni jkun limitu adatt. Oħrajn kienu tal-fehma li l-limitu għandu jkun aktar baxx u argumentaw li l-iskop għandu jkun li ma jitħalliex iseħħ l-abbuż imma li dan m'għandux jiġi meqjus bħala barriera kontra l-preżentazzjoni ta' inizjattiva. Finalment, numru fost dawk li wieġbu argumentaw favur strateġija kompletament differenti flok il-limiti minħabba li perċentwali fiss għall-Istati Membri kollha mhux adatt, għaliex pereżempju huwa ferm aktar faċli li jinġabru dikjarazzjonijiet ta' appoġġ minn 1,000 ċittadin tal-Lussemburgu (li jirrappreżentaw 0.2% tal-popolazzjoni) milli 160 000 mill-Ġermanja, u għalhekk huwa aktar faċli li jinstemgħu Stat Membri żgħar milli kbar. 2.3. Kundizzjonijiet għall-ġbir u l-verifika tad-dikjarazzjonijiet ta' appoġġ Dawk li wieġbu appoġġjaw l-idea ta' sett komuni ta' kundizzjonijiet proċedurali għall-ġbir u l-verifika tad-dikjarazzjonijiet ta' appoġġ sabiex ikun żgurat proċess uniformi madwar l-UE u sabiex l-organizzaturi jevitaw li jkollhom jikkonformaw ma' regoli differenti f'kull Stat Membru. Barra minn hekk, il-parti l-kbira ta' dawk li wieġbu ma jridux restrizzjonijiet speċifiċi fuq kif jinġabru d-dikjarazzjonijiet ta' appoġġ u jixtiequ li ċ-ċittadini tal-Unjoni jkunu jistgħu jiffirmaw għal inizjattiva f'kwalunkwe post - pereżempju fit-triq - indipendentement minn fejn jgħixu jew minn fejn huma. Dawk li wieġbu, kważi unanimament talbu biex iċ-ċittadini jkunu jistgħu jappoġġjaw l-inizjattivi permezz tal-internet. Il-konsultazzjoni kkonfermat ukoll li huwa adatt li jiġi stabbilit limitu taż-żmien għall-ġbir tad-dikjarazzjonijiet ta' appoġġ għal inizjattiva. Il-parti l-kbira ta' dawk li wieġbu qablu li sena tkun żmien adatt għalkemm xi oħrajn preferew perjodu itwal (18-il xahar) jew wieħed iqsar (6 xhur). Barra minn hekk, dawk li wieġbu b'mod ġenerali preferew sistema obbligatorja ta' reġistrazzjoni ta' inizjattivi proposti fuq websajt speċifika provduta mill-Kummissjoni Ewropea qabel it-tnedija tal-proċess ta' ġbir. Huma jemmnu li tali reġistrazzjoni tippermetti l-insegwiment ta' inizjattivi li jkunu għaddejjin u tipprovdi għodda għall-komunikazzjoni u t-trasparenza. Fl-aħħar nett, dawk li wieġbu, b'mod ġenerali appoġġjaw età minima għall-appoġġ ta' inizjattiva taċ-ċittadini u ħafna kienu tal-fehma li din għandha tkun marbuta mal-età li fiha ċ-ċittadini huma intitolati li jivvutaw fl-elezzjonijiet tal-Parlament Ewropew. Uħud minn dawk li wieġbu, madankollu, argumentaw favur li l-età minima tkun 16-il sena, u enfasizzaw li l-inizjattiva taċ-ċittadini mhix elezzjoni imma biss inizjattiva li tistabbilixxi l-aġenda u li jekk ikun hemm età minima ta' 16 madwar l-UE kollha, din iġġib aktar interess u dibattitu fost iż-żgħażagħ fuq kwistjonijiet Ewropej. 2.4. Eżaminar tal-inizjattivi mill-Kummissjoni Dawk li wieġbu b'mod ġenerali jaqblu li limitu ta' żmien ta' 6 xhur ikun xieraq għall-Kummissjoni biex teżamina u tasal għal konklużjoni dwar inizjattiva. Madankollu, il-konsultazzjoni tat lok għal opinjonijiet differenti dwar il-kwistjoni tal-ammissibbiltà tal-inizjattivi proposti. Bosta minn dawk li wieġbu jqisu l-ammissibbiltà tal-inizjattiva taċ-ċittadini għandha tiġi verifikata qabel ma jinġabru d-dikjarazzjonijiet kollha ta' appoġġ sabiex jiġu evitati l-ħela tar-riżorsi kif ukoll il-frustrazzjoni taċ-ċittadini li jkunu ffirmaw għal inizjattiva ta' suċċess imma li fl-aħħar mill-aħħar ma tkunx ammissibbli. Xi awtoritajiet pubbliċi esprimew ukoll il-preokkupazzjoni tagħhom dwar l-użu ta' riżorsi pubbliċi sabiex isiru l-verifiki għall-inizjattivi li fl-aħħar mill-aħħar ma jkunux ammissibbli. B'kuntrast ma' dawn, persuni oħra li wieġbu huma kontra verifiki tal-ammissibbiltà ex-ante minħabba li d-dibattitu li jinħoloq madwar l-Ewropa permezz ta' inizjattiva huwa aktar importanti mir-riżultat aħħari. Huma jemmnu li ma jkunx xieraq għall-Kummissjoni li tkun tista' tipprevjeni, mill-bidu, milli jkun hemm dibattitu pubbliku u kampanja pubblika li ġejjin minn inizjattiva taċ-ċittadini anke jekk ma jaqgħux fil-qafas tas-setgħat tagħha. 3. L-ELEMENTI PRINĊIPALI TAL-PROPOSTA 3.1. Għadd minimu ta’ Stati Membri (l-Artikolu 7) Il-proposta tistabbilixxi n-numru minimu ta' Stati Membri, għal terz. Dan ġej minn dispożizzjonijiet oħra tat-Trattat, skont liema disa' jew terz tal-Istati Membri huma biżżejjed biex jiżguraw ir-rappreżentazzjoni tal-interess tal-Unjoni. Huwa l-limitu użat fid-dispożizzjonijiet dwar “kooperazzjoni msaħħa” li jistipulaw li “mill-anqas disa’ Stati Membri” għandhom jieħdu sehem[2]. Terz jintuża wkoll bħala l-limitu meħtieġ biex tiskatta l-proċedura tas-sussidjarjetà stipulata fl-Artikolu 7(2) tal-Protokoll dwar l-applikazzjoni tal-prinċipji tas-sussidjarjetà u l-proporzjonalità, anness mat-Trattati. Dan il-limitu jirrifletti wkoll ir-riżultat tal-konsultazzjoni pubblika. 3.2. Numru minimu ta' ċittadini għal kull Stat Membru (l-Artikolu 7 u l-Anness I) Jekk wieħed jibbaża fuq l-argument li sar matul il-konsultazzjoni li perċentwali fiss għall-Istati Membri ma jkunx ġust, il-proposta tipprovdi limitu fiss għal kull Stat Membru, proporzjonat b'mod digressiv mal-popolazzjoni ta' kull stat b'limitu minimu u massimu. Sabiex wieħed jiżgura li dawn il-limiti huma bbażati fuq kriterji oġġettivi, il-Kummissjoni bbażathom fuq multiplu tan-numru ta' Membri tal-Parlament Ewropew għal kull Stat Membru[3]. Il-multiplu magħżul huwa 750 fuq naħa sabiex jirrifletti t-talbiet ta' ħafna partijiet interessati li l-limitu minimu jkun anqas minn 0.2% tal-popolazzjoni u, fuq in-naħa l-oħra, sabiex jikkunsidra t-tħassib li l-limitu fl-Istati l-Membri ż-żgħar ma jkunx baxx wisq, fuq in-naħa l-oħra. Fil-fatt, billi jiġi użat fattur ta' multiplikazzjoni ta' 750, il-limitu ta' aktar minn nofs tal-Istati Membri jkun anqas, jew anqas b'mod sinifikanti minn 0.2% tal-popoloazjoni, filwaqt li għall-Istati Membri ż-żgħar il-limitu jkun ogħla. Din is-sistema għalhekk se tippermetti proporzjonalment numru aktar baxx ta' firmatarji għall-pajjiżi l-kbar u numru proporzjonalment akbar għall-pajjiżi ż-żgħar. 3.3. Età minima (l-Artikolu 3(2)) Fid-dawl tat-tweġibiet tal-konsultazzjoni, il-proposta tistabbilixxi l-età minima bħala l-età li fiha ċ-ċittadini huma intitolati li jivvutaw fl-elezzjonijiet tal-Parlament Ewropew. 3.4. Reġistrazzjoni tal-inizjattivi proposti (l-Artikolu 4) Il-proposta tipprovdi għal sistema mandatorja ta' reġistrazzjoni tal-inizjattivi proposti fuq reġistru onlajn li se tipprovdi l-Kummissjoni. Dan jirrifletti l-appoġġ wiesa' li kisbet din l-għażla waqt il-konsultazzjoni. Ir-reġistrazzjoni ma timplikax approvazzjoni mill-Kummissjoni tal-inizjattiva taċ-ċittadini proposta. 3.5. Proċeduri u kundizzjonijiet għall-ġbir ta' dikjarazzjonijiet ta' appoġġ (l-Artikolu 5 u 6) Il-proposta ma tirrestrinġix il-mod li bih għandhom jinġabru d-dikjarazzjonijiet ta' appoġġ. Dan huwa f'konformità mal-opinjonijiet li esprimew il-biċċa l-kbira tal-partijiet interessati li l-proċess ta' ġbir għandu jkun liberu. Barra minn hekk fid-dawl tat-tweġibiet għall-konsultazzjoni, il-proposta tipprovdi wkoll sabiex id-dikjarazzjonijiet ta' appoġġ ikunu jistgħu jinġabru onlajn. Madankollu, sabiex ikun żgurat li d-dikjarazzjonijiet ta' appoġġ li jinġabru onlajn ikunu ġenwini daqs dawk miġbura permezz tal-karti u sabiex l-Istati Membri jkunu jistgħu jivverifikawhom bl-istess mod, il-proposta tobbliga li s-sistemi ta' ġbir onlajn ikollhom fis-seħħ karatteristiċi ta' sigurtà adegwati u li l-Istati Membri għandhom jiċċertifikaw il-konformità ta' tali sistemi ma' dawk il-kundizzjonijiet tas-sigurtà, mingħajr preġudizzju għar-responsabbiltà tal-organizzaturi għall-ħarsien tad-dejta personali. Minħabba l-bżonn li jitfasslu speċifikazzjonijiet tekniċi dettaljati sabiex tiġi implimentata din id-dispożizzjoni, qed ikun propost li l-Kummissjoni għandha tistabilixxi dawk l-ispeċifikazzjonijiet permezz ta' miżuri ta' implimentazzjoni. Minkejja dan, il-ġbir onlajn għandu jiġi permess mill-bidu. 3.6. Limitu taż-żmien għall-ġbir ta' dikjarazzjonijiet ta' appoġġ (l-Artikolu 5 (4)) Il-proposta tipprovdi għal limitu ta' żmien ta' 12-il xahar għall-ġbir tad-dikjarazzjonijiet ta' appoġġ. Dan jirrifletti l-bżonn, konfermat mit-tweġibiet għall-Green Paper biex jiġi żgurat li fuq naħa, l-inizjattiva taċ-ċittadini tibqa' relevanti u min-naħa l-oħra li l-perjodu ta' ġbir ikun biżżejjed biex jieħu kont tal-kumplessità tal-ħidma madwar l-Unjoni Ewropea. 3.7. Deċiżjoni dwar l-ammissibbiltà tal-inizattivi taċ-ċitaddini proposti (l-Artikolu 8) Il-proposta tipprevedi li l-organizzatur ta' inizjattiva jrid jissottometti talba lill-Kummissjoni għal deċiżjoni dwar l-ammissibbiltà tal-inizjattiva wara li jkun ġabar 300 000 dikjarazzjoni ta' appoġġ mill-firmatarji li jkunu ġejjin għall-anqas minn tliet Stati Membri. Il-limiti magħżula għal dan il-kontroll ta' ammissibbiltà bejn wieħed u ieħor jikkorrispondu ma' terz tal-limiti finali li hemm bżonn biex tiġi preżentata inizjattiva lill-Kummissjoni. Tal-anqas, għal dan il-għan huma meħtieġa miljun dikjarazzjoni ta' appoġġ li tal-anqas ikunu ġejjin minn terz tal-Istati Membri. Għalhekk jista' jitqies li terz ta' dan il-limitu jipprovdi kampjun biżżejjed rappreżentattiv sabiex ikun jista' jsir il-kontroll ta' ammissibbiltà. Il-Kummissjoni jkollha xahrejn biex tevalwa u tieħu deċiżjoni dwar jekk l-inizjattiva taqax taħt il-qafas tas-setgħat tagħha u jekk tikkonċernax materja li għaliha jista' jiġi adottat att legali tal-Unjoni għall-fini tal-implimentazzjoni tat-Trattati. Din l-istrateġija tirrifletti l-bżonn imsemmi matul il-konsultazzjoni li l-ammissibbiltà legali ta' inizjattiva tiġi kontrollata fi stadju aktar bikri, qabel ma jiġu miġbura d-dikjarazzjonijiet ta' appoġġ kollha u qabel ma l-Istati Membri jkunu obbligati li jivverifikawhom. Madankollu ma tipprovvdix li tali ammissibbiltà tiġi kontrollata mill-bidu qabel ma l-inizjattiva tiġi reġistrata, minħabba li għan ewlieni huwa l-promozzjoni tad-dibattitu pubbliku ta' kwistjonijiet Ewropej, anke jekk inizjattiva finalment ma taqax fi ħdan il-qafas ta' setgħat legali tal-Kummissjoni. Barra minn hekk, l-istrateġija magħżula tevita li tagħti l-impressjoni li l-Kummissjoni tat opinjoni favorevoli dwar inizjattiva per se qabel ma jibdew jinġabru d-dikjarazzjonijiet ta' appoġġ. Barra minn hekk, din l-istrateġija tevita piż amministrattiv fuq l-Istati Membri sabiex jitwettqu verifiki fuq dikjarazzjonijiet ta' appoġġ għal inizjattiva li fl-aħħar mill-aħħar ma tkunx ammissibbli. 3.8. Kundizzjonijiet għall-verifika u l-awtentikazzjoni ta' dikjarazzjonijiet ta' appoġġ (l-Artikolu 9) Bil-għan li jiġi limitat il-piż amministrattiv fuq l-Istati Membri, il-proposta tħalli f'idhom biex jiddeċiedu dwar il-verifiki li jridu jitwettqu sabiex tiġi verifikata l-validità tad-dikjarazzjonijiet ta' appoġġ għal inizjattiva li tkun ġiet dikjarata ammissibbli. Minkejja dan, tali verifiki għandhom ikunu adatti biex jippermettulhom jiċċertifikaw in-numru ta' dikjarazzjonijiet ta' appoġġ li jaslu għall-Istat Membru konċernat u għandhom dejjem jitwettqu f'perjodu ta' tliet xhur. Tali strateġija, pereżempju, tippermetti lill-Istati Membru li jwettqu verifiki fuq bażi ta' kampjun aleatorju, li hija sistema ta' verifika li jużaw il-parti l-kbira tal-Istati għall-inizjattivi taċ-ċittadini. 3.9. Eżaminazzjoni mill-Kummissjoni tal-inizjattiva taċ-ċittadini (l-Artikolu 11) Il-proposta tipprovdi li l-Kummissjoni jkollha limitu ta' żmien ta' 4 xhur biex teżamina inizjattiva taċ-ċittadini li tkun ġiet sottomessa formalment lill-Kummissjoni skont id-dispożizzjonijiet tar-Regolament. Dan jirrifletti l-appoġġ ġenerali li kisbet din l-istrateġija waqt il-konsultazzjoni. Il-Kummissjoni mbagħad tkun obbligata li tistabbilixxi l-konklużjonijiet tagħha dwar l-inizjattiva u l-azzjoni li beħsiebha tieħu f'komunikazzjoni, li tiġi notifikata lill-organizzatur kif ukoll lill-Parlament Ewropew u lill-Kunsill u ssir pubblika. 3.10. Ħarsien tad-dejta personali (l-Artikolu 12) Il-proposta tfittex li tiżgura li l-ħarsien tad-dejta jkun żgurat b'mod sħiħ, fl-organizzazzjoni u l-insegwiment tal-inizjattiva taċ-ċittadini, mill-atturi kollha relevanti - l-organizzatur, l-Istati Membri u l-Kummissjoni. Il-kundizzjonijiet tad-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni tal-individwi fir-rigward tal-ipproċessar tad-dejta personali u dwar il-moviment liberu tat-tali dejta[4] u r-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar tad-dejta personali mill-istituzzjonijiet u l-korpi tal-Komunità u dwar il-moviment liberu tat-tali dejta[5] għandhom japplikaw għall-ipproċessar tad-dejta personali li ssir fl-applikazzjoni ta’ dan ir-Regolament. Madankollu, tqies neċessarju, sabiex jiġi evitat kull dubju, li l-organizzatur tal-inizjattiva taċ-ċittadini jinħatar bħala kontrollur tad-dejta fi ħdan it-tifsira tad-Direttiva 95/46/KE u biex jiġi speċifikat il-perjodu massimu li fih tista' tinżamm id-dejta personali miġbura għall-finijiet tal-inizjattiva taċ-ċittadini. Barra minn hekk, minkejja li d-dispożizzjonijiet tal-Kapitolu III tad-Direttiva 95/46/KE dwar rimedji ġudizzjarji, r-responsabbiltà legali u s-sanzjonijiet huma applikabbli b'mod sħiħ rigward l-ipproċessar tad-dejta li jsir fl-applikazzjoni ta' dan ir-Regolament, kien meqjus meħtieġ ukoll li jiġi provdut li l-Istati Membri jiżguraw li l-organizzaturi ta' inizjattiva taċ-ċittadini jkunu affidabli skont il-liġi ċivili jew kriminali tagħhom għal ksur tar-Regolament. 3.11. Reviżjoni tal-annessi u klawsola ta' reviżjoni (l-Artikolu 16 u 21) Minħabba n-nuqqas ta' esperjenza fil-livell ta' UE għal din il-forma ta' strument demokratiku parteċipatorju, il-proposta tipprovdi għal klawsola ta' reviżjoni, li tobbliga lill-Kummissjoni sabiex tirrapporta dwar l-implimentazzjoni tar-Regolament wara ħames snin. Barra minn hekk, meta wieħed iżomm f'moħħu li ċerti aġġustamenti tekniċi jista' jkollhom bżonn isiru għall-Annessi tar-Regolament, b'mod partikolari fid-dawl tal-esperjenza, il-proposta tipprovdi għall-possibbiltà għall-Kummissjoni li temenda l-Annessi permezz ta' atti delegati f'konformità mal-Artikolu 290 tat-Trattat dwar il-Funzjonament tal-Unjoni Ewropea. Fil-fatt il-Kummissjoni tqis li tali aġġustamenti ma jkunux jeħtieġu proposta leġiżlattiva sħiħa u li l-użu tas-setgħat delegati huwa għalhekk ġustifikat. 2010/0074 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-inizjattiva taċ-ċittadini IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 24, l-ewwel paragrafu, tiegħu, Wara li kkunsidraw il-proposta tal-Kummissjoni Ewropea, Wara li kkunsidraw l-opinjoni tal-Kumitat Ekonomiku u Soċjali Ewropew[6], Wara li kkunsidraw l-opinjoni tal-Kumitat tar-Reġjuni[7], Wara li kkonsultaw lill-Kontrollur Ewropew għall-Protezzjoni tad-Dejta[8], Waqt li jaġixxu b'konformità mal-proċedura leġiżlattiva ordinarja, Billi: (1) It-Trattat dwar l-Unjoni Ewropew jirrinforza ċ-ċittadinanza tal-Unjoni u jsaħħaħ aktar il-funzjonament demokratiku tal-Unjoni billi jipprovdi inter alia li kull ċittadin għandu jkollu d-dritt li jipparteċipa fil-ħajja demokratika tal-Unjoni u li mhux anqas minn miljun ċittadin li huma ċittadini ta' numru sinifikanti ta' Stati Membri jistgħu jieħdu l-inizjattiva li jistiednu lill-Kummissjoni Ewropea, fi ħdan il-qafas tas-setgħat tagħha, biex tissottometti kull proposta adatta dwar materji fejn iċ-ċittadini jqisu li att legali tal-Unjoni huwa meħtieġ għall-fini tal-implimentazzjoni tat-Trattati. (2) It-Trattat dwar il-Funzjonament tal-Unjoni Ewropew jipprovdi li l-Parlament Ewropew u l-Kunsill għandhom jadottaw id-dispożizzjonijiet għall-proċeduri u l-kundizzjonijiet meħtieġa għal tali inizjattiva taċ-ċittadini. (3) Dawn il-proċeduri u kundizzjonijiet għandhom ikunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini. (4) Għandhom jiżguraw ukoll li ċ-ċittadini tal-Unjoni jkunu soġġetti għal kundizzjonijiet simili biex jappoġġjaw inizjattiva taċ-ċittadini indipendentement f'liema Stat Membru jirrisjedu. (5) Huwa meħtieġ li jiġi stabbilit in-numru minimu ta' Stati Membri li minnu jridu jkunu ġejjin iċ-ċittadini. Sabiex jiġi żgurat li l-inizjattiva taċ-ċittadini hija rappreżentattiva tal-interess tal-Unjoni, dan in-numru għandu jkun stabbilit għal terz tal-Istati Membri. (6) Għal dan l-iskop, huwa adatt ukoll li jiġi stabbilit in-numru minimu ta' ċittadini li ġejjin minn kull wieħed minn dawk l-Istati Membri. Sabiex jiġu żgurati kundizzjonijiet simili għaċ-ċittadini biex jappoġġjaw inizjattiva taċ-ċittadini, dawn in-numri minimi għandhom ikunu proporzjonali b'mod digressiv mad-daqs ta' kull Stat Membru. Għall-finijiet taċ-ċarezza għandhom ikunu stabbiliti għal kull Stat Membri f'Anness għar-Regolament preżenti. (7) Huwa xieraq li wieħed jiffissa età minima għall-appoġġ ta’ inizjattiva taċ-ċittadini. Din għandha tiġi stabbilita bħala l-età li fiha ċ-ċittadini huma intitolati biex jivvotaw fl-elezzjonijiet tal-Parlament Ewropew. (8) Sabiex tiġi żgurata l-koerenza u t-trasparenza f'relazzjoni mal-inizjattivi taċ-ċittadini proposti, għandu jkun obbligatorju li tali inizjattivi jiġu reġistrati fuq websajt ipprovduta mill-Kummissjoni qabel il-ġbir tad-dikjarazzjonijiet ta' appoġġ meħtieġa miċ-ċittadini; proposti li jkunu abbużivi jew neqsin mis-serjetà m'għandhomx jiġu reġistrati u l-Kummissjoni għandha tirrifjuta r-reġistrazzjoni ta' proposti li b'mod ċar huma kontra l-valuri tal-Unjoni. Il-Kummissjoni għandha tittratta r-reġistrazzjoni skont il-prinċipji ġenerali ta' amministrazzjoni tajba. (9) L-organizzatur tal-inizjattiva taċ-ċittadini proposta għandu jkun responsabbli għall-ġbir tad-dikjarazzjonijiet ta' appoġġ meħtieġa miċ-ċittadini. (10) Huwa xieraq li jsir provvediment li d-dikjarazzjonijiet ta' appoġġ jinġabru permezz tal-karti kif ukoll onlajn. Is-sistemi ta' ġbir onlajn għandu jkollhom karatteristiċi ta' sigurtà adegwati biex jiżguraw, inter alia , li l-persuna tkun tista' tiġi identifikata u li d-dejta tinħażen b'mod sigur. Għal dan il-għan, il-Kummissjoni għandha tkun obbligata li tistabbilixxi speċifikazzjonijiet tekniċi dettaljati għas-sistemi ta' ġbir onlajn. (11) Huwa xieraq li l-Istati Membri jivverifikaw il-konformità tas-sistemi ta' ġbir onlajn mal-kundizzjonijiet ta' dan ir-Regolament. (12) Huwa xieraq li jiġi żgurat li d-dikjarazzjonijiet ta' appoġġ tal-inizjattiva taċ-ċittadini jinġabru f'perjodu ta' żmien speċifiku. Sabiex jiġi żgurat li l-inizjattiva taċ-ċittadini proposta tibqa' relevanti, u filwaqt li jittieħed kont tal-kumplessità sabiex jinġabru dikjarazzjonijiet ta' appoġġ madwar l-Unjoni Ewropea, dak il-perjodu ta' żmien m'għandux ikun itwal minn 12-il xahar mid-data tar-reġistrazzjoni tal-inizjattiva proposta. (13) Huwa xieraq li l-Kummissjoni tieħu deċiżjoni dwar l-ammissibbiltà ta' l-inizjattivi proposti fi stadju biżżejjed bikri. L-organizzatur għandu għalhekk jagħmel talba għal deċiżjoni wara li jkun ġabar 300.000 dikjarazzjoni ta' appoġġ għall-inizjattiva proposta minn firmatarji ġejjin għall-anqas minn tliet Stati Membri. (14) Fi żmien perjodu ta' xahrejn wara li tirċievi t-talba mill-organizzatur, il-Kummissjoni għandha tadotta deċiżjoni dwar l-ammissibbiltà tagħha. Inizjattiva taċ-ċittadini proposta għandha titqies ammissibbli jekk taqa' taħt il-qafas tas-setgħat tal-Kummissjoni u tikkonċerna materja fejn att legali tal-Unjoni jista' jiġi adottat għall-iskop tal-implimentazzjoni tat-Trattati. (15) Huwa xieraq li jiġi provdut li, fejn inizjattiva taċ-ċittadini tkun irċeviet id-dikjarazzjonijiet ta' appoġġ meħtieġa mill-firmatarji u sakemm tkun meqjusa ammissibbli, kull Stat Membru għandu jkun responsabbli għall-verifika u ċ-ċertifikazzjoni tad-dikjarazzjonijiet ta' appoġġ miċ-ċittadini ġejjin minn dak l-Istat. Filwaqt li jittieħed kont tal-bżonn li jiġi limitat il-piż amministrattiv fuq l-Istati Membri, huma għandhom, f'perjodu ta' tliet xhur, iwettqu tali verifiki fuq il-bażi ta' kontrolli adatti u għandhom joħorġu dokument li jiċċertifika n-numru ta' dikjarazzjonijiet ta' appoġġ li jinkisbu. (16) L-organizzaturi għandhom jiżguraw li l-kundizzjonijiet relevanti kollha stabbiliti f'dan ir-Regolament jiġu sodisfatti qabel jissottomettu l-inizjattiva taċ-ċittadini lill-Kummissjoni. (17) Il-Kummissjoni għandha teżamina inizjattiva taċ-ċittadini u tistabbilixxi l-konklużjonijiet tagħha, u l-azzjoni li biħsiebha tieħu b'rispons għaliha, f'perjodu ta' erba' xhur. (18) Id-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' dejta personali u dwar il-moviment liberu ta' tali dejta[9] tapplika b'mod sħiħ għall-ipproċessar ta' dejta personali li jsir fl-applikazzjoni ta' dan ir-Regolament. F'dan ir-rigward, huwa adatt li jiġi ċċarat li l-organizzatur tal-inizjattiva taċ-ċittadini u l-awtoritajiet kompetenti tal-Istati Membri huma l-kontrolluri tad-dejta fi ħdan it-tifsira tad-Direttiva 95/46/KE u li jiġi speċifikat il-perjodu massimu li għalih tista' tinħażen id-dejta personali miġbura għall-finijiet tal-inizjattiva taċ-ċittadini. Fil-kapaċità tagħhom bħala kontrolluri tad-dejta, l-organizzaturi jridu jieħdu l-miżuri kollha adatti biex jikkonformaw mal-obbligi imposti mid-Direttiva 95/46/KE, b'mod partikolari dawk relatati mal-legalità tal-ipproċessar, is-sigurtà tal-attivitajiet tal-ipproċessar u l-provvediment tal-informazzjoni u d-drittijiet tas-suġġetti tad-dejta biex jaċċessaw id-dejta personali tagħhom kif ukoll il-korrezzjoni u t-tħassir tad-dejta personali tagħhom. (19) Id-dispożizzjonijiet tal-Kapitolu III tad-Direttiva 95/46/KE dwar rimedji ġudizzjarji, responsabbiltà u sanzjonijiet huma applikabbli b'mod sħiħ rigward l-ipproċessar tad-dejta li jsir fl-applikazzjoni ta' dan ir-Regolament. Barra minn hekk, l-Istati Membri għandhom jiżguraw li l-organizzaturi tal-inizjattivi taċ-ċittadini huma responsabbli taħt il-liġi ċivili jew kriminali tagħhom għall-ksur ta' dan ir-Regolament u materji relatati. (20) Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwi fir-rigward tal-ipproċessar ta' dejta personali mill-istituzzjonijiet u korpi Komunitarji u dwar il-moviment liberu ta' din id-dejta[10], huwa applikabbli b'mod sħiħ għall-ipproċessar tad-dejta personali mill-Kummissjoni fl-applikazzjoni ta’ dan ir-Regolament. (21) Il-Kummissjoni għandha tingħata s-setgħa li tadotta atti legali skont l-Artikolu 290 tat-Trattat dwar il-Funzjonament tal-Unjoni Ewropea għall-fini tal-emendar tal-Annessi għal dan ir-Regolament. (22) Il-miżuri meħtieġa għall-implimentazzjoni tar-Regolament għandhom jiġu adottati skont id-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni[11]. (23) Il-Kummissjoni għandha tirrapporta dwar l-implimentazzjoni ta' dan ir-Regolament ħames snin wara d-dħul fis-seħħ tiegħu. (24) Dan ir-Regolament jirrispetta d-drittijiet fundamentali u josserva l-prinċipji minquxa fil-Karta tad-Drittijiet Fundamentali tal-Unjoni Ewropea, b'mod partikolari l-Artikolu 8 tiegħu, li jiddikjara li kulħadd għandu d-dritt għall-ħarsien tad-dejta personali fir-rigward tiegħu jew tagħha, ADOTTAW DAN IR-REGOLAMENT: Artikolu 1 Suġġett Dan ir-Regolament jistabbilixxi l-proċeduri u l-kundizzjonijiet meħtieġa għall-inizjattiva taċ-ċittadini kif provdut fl-Artikolu 11 tat-Trattat dwar l-Unjoni Ewropea u l-Artikolu 24 tat-Trattat dwar il-Funzjonament tal-Unjoni Ewropea. Artikolu 2 Definizzjonijiet Għall-finijiet ta’ dan ir-Regolament għandhom japplikaw id-definizzjonijiet li ġejjin: 1. "Inizjattiva taċ-ċittadini" tfisser inizjattiva, sottomessa lill-Kummissjoni skont ir-Regolament preżenti, li tistieden lill-Kummissjoni, fil-qafas tas-setgħat tagħha, biex tissottometti kull proposta legali adatta dwar materji fejn iċ-ċittadini jqisu li att legali tal-Unjoni hu meħtieġ għall-fini tal-implimentazzjoni tat-Trattati, li rċeviet appoġġ ta' għall-anqas miljun firmatarju eliġibbli li ġejjin minn terz tal-Istati Membri kollha; 2. "Firmatarji" tfisser ċittadini tal-Unjoni li appoġġjaw inizjattiva taċ-ċittadini partikolari billi mlew dikjarazzjoni ta' appoġġ għal dik l-inizjattiva; 3. "Organizzatur" tfisser persuna naturali jew legali jew organizzazzjoni responsabbli għat-tħejjija u sottomissjoni ta' inizjattiva taċ-ċittadini lill-Kummissjoni. Artikolu 3 Kundizzjonijiet għall-organizzatur u għall-firmatarji 1. Meta l-organizzatur huwa persuna fiżika, dik il-persuna għandha tkun ċittadin tal-Unjoni u tkun tal-età intitolata biex tivvota fl-elezzjonijiet Ewropej. Meta l-organizzatur huwa persuna legali jew oragnizzazzjoni din għandha tkun stabbilita fi Stat Membru. L-organizzazzjonijiet li m'għandhomx personalità legali taħt il-liġi nazzjonali applikabbli għandu jkollhom rappreżentanti li għandhom il-kapaċità li jieħdu obbligi legali f'isimhom u li jassumu r-responsabbiltà. 2. Sabiex ikunu jistgħu jappoġġaw inizjattiva taċ-ċittadini proposta, il-firmatarji għandhom ikunu ċittadini tal-Unjoni u tal-età intitolati biex jivvotaw fl-elezzjonijiet Ewropej. Artikolu 4 Reġistrazzjoni tal-inizjattiva taċ-ċittadini proposta 1. Qabel jibda l-ġbir tad-dikjarazjonijiet ta' appoġġ mill-firmatarji għal inizjattiva taċ-ċittadini proposta, l-organizzatur għandu jkun obbligat li jirreġistraha mal-Kummissjoni, u jipprovdu l-informazzjoni stabbilita fl-Anness II, b'mod partikolari dwar is-suġġett u l-għanijiet kif ukoll is-sors ta' ffinanzjar u appoġġ għall-inizjattiva taċ-ċittadini proposta. Din l-informazzjoni għandha tkun provduta b'waħda mil-lingwi uffiċjali tal-Unjoni, f'reġistru onlajn li jiġi provdut għal dan l-iskop mill-Kummissjoni (minn issa 'l quddiem "ir-reġistru"). 2. Ħlief f'dawk il-każijiet previsiti fil-paragrafi 3 u 4, il-Kummissjoni għandha tirreġistra mingħajr dewmien l-inizjattiva proposta taħt reġistru uniku u tibgħat konferma lill-organizzatur. 3. L-inizjattivi taċ-ċittadini proposta li raġonevolment jistgħu jitqiesu mhux adatti minħabba li huma abbużivi jew mhux serji ma jiġux reġistrati. 4. Il-Kummissjoni għandha tirrifjuta r-reġistrazzjoni ta' inizjattivi taċ-ċittadini proposti li huma manifestament kontra l-valuri tal-Unjoni. 5. Inizjattiva taċ-ċittadini proposta li ġiet reġistrata għandha ssir pubblika fir-reġistru. Artikolu 5 Proċeduri u kundizzjonijiet għall-ġbir tad-dikjarazzjonijiet ta' appoġġ 1. L-organizzatur għandu jkun responsabbli għall-ġbir tad-dikjarazzjonijiet ta' appoġġ meħtieġa mill-firmatarji għal inizjattiva taċ-ċittadini proposta li tkun ġiet reġistrata skont l-Artikolu 4. Għal dan l-iskop jistgħu jintuzaw biss dikjarazzjonijiet permezz ta' formuli tal-appoġġ li jikkonformaw mal-mudell stabbilit fl-anness III. L-organizzatur għandu jimla l-formoli kif indikat fl-anness III qabel ma jibda l-ġbir tad-dikjarazzjonijiet ta' appoġġ mill-firmatarji. L-informazzjoni mogħtija fil-formoli għandha tikkorrispondi mal-informazzjoni li hemm fir-reġistru. 2. L-organizzatur jista' jiġbor dikjarazzjonijiet ta' appoġġ permezz tal-karti jew elettronikament. Fejn id-dikjarazzjonijiet ta' appoġġ jinġabru elettronikament, għandu japplika l-Artikolu 6. 3. Il-firmatarji huma obbligati li jimlew il-formoli tad-dikjarazzjonijiet ta' appoġġ provduti lilhom mill-organizzatur. Il-firmatarji jistgħu jappoġġaw inizjattiva taċ-ċittadini proposta partikolari, darba waħda biss. 4. Id-dikjarazzjonijiet ta' appoġġ kollha għandhom jinġabru wara d-data tar-reġistrazzjoni tal-inizjattiva proposta u f'perjodu li ma jaqbiżx it-12-il xahar. Artikolu 6 Sistemi ta' ġbir onlajn 1. Fejn id-dikjarazzjonijiet ta' appoġġ jinġabru elettronikament, id-dejta li tinkiseb onlajn permezz tas-sistema ta' ġbir onlajn għandha tinħażen fit-territorju ta' Stat Membru. Il-mudell għall-formoli tad-dikjarazzjonijiet ta' appoġġ jista' jiġi adattat għall-fini tal-ġbir onlajn. 2. Qabel ma jingħata bidu għall-ġbir tad-dikjarazzjonijiet ta' appoġġ mill-firmatarji, l-organizzatur għandu jiżgura li s-sistema ta' ġbir onlajn użata għal dan l-iskop tikkonforma mad-dispożizzjonijiet tal-paragrafu 4. L-organizzatur jista', f'kwalunkwe ħin, jistaqsi lill-awtorità kompetenti tal-Istat Membri li fih tinħażen jew tkun se tinħażen id-dejta miġbura, biex jiċċertifika li s-sistema ta' ġbir onlajn tikkonforma ma' dawk id-dispożizzjonijiet. F'kwalunkwe każ, l-organizzatur għandu jitlob ċertifikazzjoni qabel ma jissottometti d-dikjarazzjonijiet ta' appoġġ għall-verifika skont l-Artikolu 9. 3. Fejn is-sistema ta' ġbir onlajn tikkonforma mad-dispożizzjonijiet li hemm referenza għalihom fil-paragrafu 4, l-awtorità kompetenti relevanti għandha toħroġ ċertifikat fi żmien xahar skont il-mudell stabbilit fl-Anness IV. Sakemm jasal iż-żmien li jiġu adottati l-ispeċifikazzjonijiet tekniċi msemmija fil-paragrafu 5, l-awtorità kompetenti għandha tapplika l-ispeċifikazzjonijiet tekniċi nazzjonali adatti għall-evalwazzjoni tal-konformità tas-sistemi ta' ġbir onlajn mal-paragrafu 4. L-Istati Membri għandhom jirrikonoxxu ċ-ċertifikati maħruġa mill-awtoritajiet kompetenti tal-Istati Membri l-oħra. 4. Is-sistemi ta' ġbir onlajn għandu jkollhom fis-seħħ karatteristiċi tas-sigurtà u tekniċi adegwati biex jiżguraw li: a. ikunu biss persuni naturali li jissottomettu formola ta' dikjarazzjoni ta' appoġġ onlajn; b. l-identità tal-persuna tkun tista' tiġi verifikata; c. id-dejta provduta onlajn tinħażen b'mod sigur, biex jiġi żgurat, inter alia, li ma tkunx tista' tiġi modifikata jew użata għal xi skop ieħor ħlief bħala appoġġ għal inizjattiva taċ-ċittadini partikolari, u biex ikun hemm protezzjoni kontra tħassir aċċidentali jew kontra l-liġi jew li tintilef b'mod aċċidentali, tinbidel jew li jkun hemm żvelar jew aċċess mhux awtorizzat. d. is-sistema tista' tiġġenera dikjarazzjonijiet ta' appoġġ individwali f'formola li tikkonforma mal-mudell stabbilit fl-Anness III, sabiex tippermetti l-kuntroll mill-Istati Membri, skont l-Artikolu 9(2). 5. Fi żmien 12-il xahar mid-dħul fis-seħħ ta' dan ir-Regolament, il-Kummissjoni għandha tadotta speċifikazzjonijiet tekniċi għall-implimentazzjoni tal-paragrafu 4, skont il-proċedura regolatorja stabbilita fl-Artikolu 19(2). Artikolu 7 Numru minimu ta’ firmatarji għal kull Stat Membru 1. Il-firmatarji tal-inizjattiva taċ-ċittadini għandhom ikunu ġejjin mill-anqas minn terz tal-Istati Membri. 2. F'terz tal-Istati Membri, il-firmatarji għandhom jikkonsistu f'għall-anqas in-numru minimu ta' ċittadini stabbilit fl-Anness I. 3. Il-firmatarji għandhom jitqiesu bħala li ġejjin mill-Istat Membru li ħareġ id-dokument ta' identifikazzjoni indikat fid-dikjarazzjoni ta' appoġġ tagħhom. Artikolu 8 Deċiżjoni dwar l-ammissibbiltà ta' inizjattiva taċ-ċittadini proposta 1. Wara li jkun ġabar 300.000 dikjarazzjoni ta' appoġġ skont l-Artikoli 5 mill-firmatarji li jkunu ġejjin għall-anqas minn tliet Stati Membri, l-organizzatur għandu jissottometti lill-Kummissjoni talba għal deċiżjoni dwar l-ammissibbiltà ta' inizjattiva taċ-ċittadini proposta. Għal dan il-għan, l-organizzatur għandu juża l-formola stabbilita fl-Anness V. 2. Il-Kummissjoni, fi żmien xahrejn minn mindu tirċievi t-talba msemmija fil-paragrafu 1, għandha tieħu deċiżjoni dwar l-ammissibbiltà tagħha. L-inizjattiva taċ-ċittadini proposta għandha titqies ammissibbli jekk tissodisfa l-kundizzjonijiet li ġejjin: a. tikkonċerna materja fejn att legali tal-Unjoni jista' jiġi adottat għall-fini tal-implimentazzjoni tat-Trattat; u wkoll b. jekk taqa' taħt il-qafas tas-setgħat tal-Kummissjoni biex tagħmel proposta. 3. Id-deċiżjoni msemmija fil-paragrafu 2 għandha tkun notifikata lill-organizzatur tal-inizjattiva taċ-ċittadini proposta u għandha tiġi pubblikata. Artikolu 9 Dispożizzjonijiet għall-verifika u ċ-ċertifikazzjoni ta' dikjarazzjonijiet ta' appoġġ mill-Istati Membri 1. Wara li jkun ġabar id-dikjarazzjonijiet ta' appoġġ meħtieġa mill-firmatarji skont l-Artikoli 5 u 7, u sakemm il-Kummissjoni tkun iddeċidiet li inizjattiva taċ-ċittadini proposta hija ammissibbli skont l-Artikolu 8, l-organizzatur għandu jissottometti d-dikjarazzjonijiet ta' appoġġ, permezz tal-karti jew f'forma elettronika, lill-awtoritajiet kompetenti relevanti previsti fl-Artikolu 14 għall-verifika u ċ-ċertifikazzjoni. Għal dan il-għan, l-organizzatur għandu juża l-formola stabbilita fl-Anness VI. L-organizzatur għandu jissottometti d-dikjarazzjonijiet ta' appoġġ lill-Istat Membru li ħareġ id-dokument tal-identifikazzjoni indikat fihom. 2. F'perjodu li ma jaqbiżx it-tliet xhur, l-awtoritajiet kompetenti għandhom jivverifikaw id-dikjarazzjonijiet ta' appoġġ provduti fuq il-bażi ta' verifiki adatti, u jistgħu jipprovdu lill-organizzatur ċertifikat skont il-mudell stabbilit fl-Anness VII, li jiċċertifika numru ta' dikjarazzjonijiet ta' appoġġ validi għal dak l-Istat Membru. 3. Iċ-ċertifikazzjonijiet prevista fil-paragrafu 2 għandha ssir bla ħlas. Artikolu 10 Sottomissjoni ta' inizjattiva taċ-ċittadini lill-Kummissjoni Wara li jkun kiseb iċ-ċertifikati previsti fl-Artikolu 9(2), u sakemm il-proċeduri u l-kundizzjonijiet stabbiliti f'dan ir-Regolament ikunu ġew rispettati, l-organizzatur jista' jissottometti l-inizjattiva taċ-ċittadini lill-Kummissjoni. Għall-fini ta' dan l-artikolu, l-organizzatur għandu jagħmel użu mill-formola stabbilita fl-Anness VIII u għandu jissottometti l-formola mimlija flimkien mal-kopji, f'forma ta' karti jew fil-forma elettronika, taċ-ċertifikati msemmija fl-ewwel paragrafu hawn fuq. Il-Kummissjoni tista' titlob l-oriġinali ta' dawk iċ-ċertifikati. Artikolu 11 Proċedura ta' eżaminazzjoni ta' inizjattiva taċ-ċittadini mill-Kummissjoni 1. Meta l-Kummissjoni tirċievi inizjattiva taċ-ċittadini skont l-Artikolu 10 hija għandha: a. tippubblika l-inizjattiva taċ-ċittadini mingħajr dewmien fuq il-websajt tagħha; b. teżamina l-inizjattiva taċ-ċittadini u, fi żmien 4 xhur, tistabbilixxi f'komunikazzjoni l-konklużjonijiet tagħha dwar l-inizjattiva, l-azzjoni li bi ħsiebha tieħu, jekk se tieħu, u r-raġunijiet għala bi ħsiebha tagħmel dan. 2. Il-komunikazzjoni msemmija fil-paragrafu 1(b) għandha tiġi notifikata lill-organizzatur tal-inizjattiva taċ-ċittadini kif ukoll lill-Parlament Ewropew u lill-Kunsill u għandha tiġi pubblikata. Artikolu 12 Protezzjoni tad-dejta personali Fl-ipproċessar tad-dejta personali skont ir-Regolament, l-organizzatur tal-inizjattiva taċ-ċittadini u l-awtoritajiet kompetenti tal-Istat Membru għandhom jirrispettaw id-Direttiva 95/46/KE u d-dispożizzjonijiet nazzjonali adottati skont din. Għall-finijiet tal-ipproċessar rispettiv minnhom tad-dejta personali, l-organizzaturi tal-inizjattiva taċ-ċittadini u l-awtoritajiet kompetenti maħtura skont l-Artikolu 14(2) għandhom jitqiesu bħala kontrolluri tad-dejta skont l-Artikolu 2(d) tad-Direttiva 95/46/KE. L-organizzatur għandu jeqred id-dikjarazzjonijiet ta' appoġġ li jirċievi għal inizjattiva taċ-ċittadini partikolari u kull kopja tagħha mhux aktar minn xahar wara li jissottometti dik l-inizjattiva lill-Kummissjoni skont l-Artikolu 10 jew 18-il xahar mid-data tar-reġistrazzjoni ta' inizjattiva taċ-ċittadini proposta, skont liema taħbat l-ewwel. L-awtorità kompetenti għandha teqred id-dikjarazzjonijiet ta' appoġġ u l-kopji tagħhom li tkun irċeviet għall-fini tat-twettiq tal-verifika skont l-Artikolu 9(2), mhux aktar minn xahar wara li tkun ħarġet iċ-ċertifikat imsemmi f'dan il-paragrafu. L-organizzatur għandu jimplimenta miżuri tekniċi u organizzattivi xierqa biex iħares id-dejta personali kontra distruzzjoni aċċidentali jew illegali jew telf aċċidentali, tibdil, żvelar jew aċċess mhux awtorizzat, partikolarment meta l-ipproċessar ikollu x’jaqsam mat-trażmissjoni ta’ dejta fuq network, u kontra kull forma oħra illegali ta’ pproċessar. Artikolu 13 Responsabbiltà L-Istati Membri għandhom jiżguraw li l-organizzaturi residenti jew stabbiliti fit-territorju tagħhom għandhom ikunu responsabbli taħt il-liġi ċivili jew kriminali tagħhom għal ksur ta' dan ir-Regolament u b'mod partikolari għal: a. dikjarazzjonijiet foloz li jsiru mill-organizzaturi; b. nuqqas ta' konformità mal-kundizzjonijiet għas-sistemi ta' ġbir onlajn; c. l-użu frodulenti tad-dejta. Artikolu 14 Awtoritajiet kompetenti fi ħdan l-Istati Membri 1. Għall-fini tal-implimentazzjoni tal-Artikolu 6(3), l-Istati Membri għandhom jaħtru awtoritajiet kompetenti responsabbli sabiex joħorġu ċ-ċertifikat previst f'dan l-Artikolu. 2. Għall-fini tal-implimentazzjoni tal-Artikolu 9(2), kull Stat Membru għandu jaħtar awtorità kompetenti responsabbli waħda għall-koordinazzjoni tal-proċess ta' verifika tad-dikjarazzjonijiet ta' appoġġ u għall-ħruġ taċ-ċertifikati previsti f'dan l-Artikolu. 3. Mhux aktar tard minn tliet xhur mid-dħul fis-seħħ ta' dan ir-Regolament, l-Istati Membri għandhom jgħaddu l-ismijiet u l-indirizzi tal-awtoritajiet kompetenti lill-Kummissjoni. 4. Il-Kummissjoni għandha tippubblika lista tal-awtoritajiet kompetenti. Artikolu 15 Emenda tal-Annessi Il-Kummissjoni tista' tadotta, permezz ta' atti delegati skont l-Artikoli 16, 17 u 18, l-emendi tal-Annessi f'dan ir-Regolament. Artikolu 16 Eżerċizzju tad-delega 1. Is-setgħat għall-adozzjoni ta' atti delegati msemmijin fl-Artikolu 15 għandhom jingħataw lill-Kummissjoni għal perjodu ta’ żmien indeterminat. 2. Hekk kif tadotta att delegat, il-Kummissjoni għandha tinnotifikah fl-istess ħin lill-Parlament Ewropew u lill-Kunsill. 3. Is-setgħat għall-addozzjoni ta' atti delegati għandhom jiġu konferiti fuq il-Kummissjoni soġġetti għall-kundizzjonijiet stabbiliti fl-Artikoli 17 u 18. Artikolu 17 Revoka tad-delega 1. Id-delega ta’ setgħa msemmija fl-Artikolu 15 tista' tiġi revokata mill-Parlament Ewropew jew mill-Kunsill f'kwalunkwe ħin. 2. L-istituzzjoni li tibda proċedura interna sabiex jiġi deċiż jekk tiġix irrevokata d-delega ta’ setgħa għandha tinforma lill-istituzzjoni l-oħra u lill-Kummissjoni, f'perjodu ta' żmien raġonevoli qabel ma tittieħed id-deċiżjoni finali, billi tindika s-setgħat delegati li jistgħu jkunu s-suġġett ta’ revoka kif ukoll ir-raġunijiet possibbli għal revoka. 3. Id-deċiżjoni ta’ revoka għandha ttemm id-delega ta’ poteri speċifikati f’dik id-deċiżjoni. Din għandha tidħol fis-seħħ immedjatament jew f’data ulterjuri stipulata minnha. Din m'għandhiex taffettwa l-validità tal-atti delegati li huma diġà fis-seħħ. Din għandha tiġi ppubblikata fil- Ġurnal Uffiċjali tal-Unjoni Ewropea . Artikolu 18 Oġġezzjonijiet għall-atti delegati 1. Il-Parlament Ewropew u l-Kunsill jistgħu joġġezzjonaw għall-att delegat f’perjodu ta’ xahrejn mid-data tan-notifika. B'inizjattiva tal-Parlament Ewropew u l-Kunsill dan il-perjodu għandu jiġi estiż b’xahar. 2. Jekk, meta jiskadi dak il-perjodu, la l-Parlament Ewropew u lanqas il-Kunsill ma jkunu oġġezzjonaw għall-atti delegati, dan għandu jiġi ppubblikat fil-Ġurnal Uffiċjali tal-Unjoni Ewropea u għandu jidħol fis-seħħ fid-data mniżżla hemmhekk. L-atti delegati jistgħu jiġu ppubblikati fil- Ġurnal Uffiċjali tal-Unjoni Ewropea u jidħlu fis-seħħ qabel l-iskadenza ta' dak il-perjodu jekk il-Parlament Ewropew u l-Kunsill ikunu t-tnejn li huma infurmaw lill-Kummissjoni bl-intenzjoni tagħhom li ma jressqux oġġezzjonijiet. 3. Jekk il-Parlament Ewropew jew il-Kunsill joġġezzjonaw għal att delegat, dan m'għandux jidħol fis-seħħ. L-istituzzjoni li tesprimi oġġezzjonijiet għall-att delegat għandha tispjega r-raġunijiet għall-oġġezzjoni. Artikolu 19 Kumitat 1. Għall-fini ta l-implementazzjoni tal-Artikolu 6(5), il-Kummissjoni għandha tkun mgħejjuna minn kumitat. 2. Fejn issir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468/KE, b’konsiderazzjoni tad-dispożizzjonijiet tal-Artikolu 8 tagħha. Il-perjodu stipulat fl-Artikolu 5(6) tad-Deċiżjoni 1999/468/KE għandu jkun ta’ tliet xhur. Artikolu 20 Notifika tal-miżuri nazzjonali Kull Stat Membru għandu jinnotifika lill-Kummissjoni bid-dispożizzjonijiet speċifiċi li jadotta sabiex jimplimenta dan ir-Regolament. Il-Kummissjoni għandha tinforma bihom lill-Istati Membri l-oħra. Artikolu 21 Klawsola ta’ reviżjoni Ħames snin wara d-dħul fis-seħħ ta' dan ir-Regolament, il-Kummissjoni għandha tippreżenta rapport lill-Parlament Ewropew u lill-Kunsill dwar l-implimentazzjoni ta' dan ir-Regolament. Artikolu 22 Dħul fis-seħħ u applikazzjoni Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu f'Il-Ġurnal Uffiċjali tal-Unjoni Ewropea . Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President ANNESS I Numru minimu ta’ firmatarji għal kull Stat Membru L-Awstrija | 14250 | Il-Belġju | 16500 | Il-Bulgarija | 13500 | Ċipru | 4500 | Ir-Repubblika Ċeka | 16500 | Id-Danimarka | 9750 | L-Estonja | 4500 | Il-Finlandja | 9750 | Franza | 55500 | Il-Ġermanja | 72000 | Il-Greċja | 16500 | L-Ungerija | 16500 | L-Irlanda | 9000 | L-Italja | 54750 | Il-Latvja | 6750 | Il-Litwanja | 9000 | Il-Lussemburgu | 4500 | Malta | 4500 | Il-Pajjiżi l-Baxxi | 19500 | Il-Polonja | 38250 | Il-Portugall | 16500 | Ir-Rumanija | 24750 | Is-Slovakkja | 9750 | Is-Slovenja | 6000 | Spanja | 40500 | L-Isvezja | 15000 | Ir-Renju Unit | 54750 | ANNESS II L-informazzjoni meħtieġa għar-reġistrazzjoni ta' inizjattiva taċ-ċittadini L-informazzjoni segwenti għandha tkun provduta sabiex tiġi reġistrata inizjattiva taċ-ċittadini proposta fir-reġistru tal-Kummissjoni: 1. It-titolu tal-inizjattiva taċ-ċittadini proposta f'mhux aktar minn 100 karattru; 2. Is-suġġett, f'mhux aktar minn 200 karattru; 3. Deskrizzjoni tal-għanijiet tal-proposta li fuqha l-Kummissjoni hija mistiedna li taġixxi, f'mhux aktar minn 500 karattru; 4. Il-bażi legali tat-Trattati li tippermettl lill-Kummissjoni li taġixxi; 5. L-isem, indirizz u e-mail kompluti tal-organizzatur jew, fil-każ ta' entità jew organizzazzjoni legali, tar-rappreżentant legali tagħha; 7. Is-sorsi kollha ta' ffinanzjar u appoġġ għall-inizjattiva proposta fil-ħin tar-reġistrazzjoni. L-organizzaturi jistgħu jipprovdu aktar informazzjoni dettaljata dwar is-suġġett, l-għanijiet u l-isfond tal-inizjattiva taċ-ċittadini proposta f'anness. Jekk jixtiequ, jistgħu wkoll jissottomettu test leġiżlattiv abbozz. ANNESS IIIFormola tad-dikjarazzjoni ta' appoġġ Kaxxa 1: (trid timtela qabel mill-organizzatur) 1. Numru tar-reġistrazzjoni tal-Kummissjoni*: 2. Data tar-reġistrazzjoni*: 3. Indirizz tal-websajt tal-inizjattiva taċ-ċittadini proposta fuq ir-reġistru tal-Kummissjoni*: | Kaxxa 2: (trid timtela qabel mill-organizzatur) 1. Titolu tal-inizjattiva taċ-ċittadini proposta*: (massimu ta’ 100 karattru) 2. Is-suġġett*: (is-suġġett għandhu jkun ċar kemm jista' jkun) (massimu ta' 200 karattru) 3. Deskrizzjoni tal-għanijiet ewlenin tal-inizjattiva taċ-ċittadini proposta*: (massimu ta’ 500 karattru) 4. L-isem u l-indirizz tal-organizzatur*: 5. Websajt tal-inizjattiva taċ-ċittadini proposta: | Kaxxa 3: (timtela mill-firmatarju) 1. Isem il-firmatarju: Isem*:………………………Kunjom*: 2. Indirizz: Triq: Kodiċi postali: Belt*: Il-pajjiż": 3. Indirizz elettroniku: 4. Data u post tat-twelid*: Data tat-twelid: Lokalità u pajjiż: 5. Ċittadinanza*: 6. Numru personali ta’ identifikazzjoni*: Tip ta' numru ta' identifikazzjoni/dokument tal-identità*: Karta tal-identità nazzjonali: Passaport: Sigurtà Soċjali: Stat Membri, fejn inħareġ in-numru ta' identifikazzjoni/identità tad-dokument*: 7. Jien hawnhekk niċċertifika li l-informazzjoni provduta f'din il-formola hija korretta u li jien appoġġjajt din l-inizjattiva taċ-ċittadini darba biss*. Data u firma tal-firmatarju*(: ……….. | *: obbligatorji ( : il-firma mhix meħtieġa meta l-formola tiġi sottomessa elettronikament ANNESS IV Ċertifikat li jikkonferma l-konformità ta' sistema ta' ġbir onlajn mar-Regolament xxxx/xxxx [….] (isem tal-awtorità kompetenti) ta' [….](isem l-Istat Membru), hawnhekk tiċċertifika li s-sistema ta' ġbir onlajn [….] (indirizz tal-websajt) użata għall-ġbir elettroniku tad-dikjarazzjonijiet ta' appoġġ għall-inizjattiva taċ-ċittadini li għandha n-numru ta' reġistrazzjoni [….] tikkonforma mad-dispożizzjonijiet relevanti tar-Regolament xxxx/xxxx. Data, firma u timbru uffiċjali tal-awtorità kompetenti: ANNESS VFormola ta' talba għal deċiżjoni dwar l-ammissibbiltà tal-iniżjattiva taċ-ċittadini proposta 1. Titolu tal-inizjattiva taċ-ċittadini*: 2. Numru tar-reġistrazzjoni tal-Kummissjoni*: 3. Data tar-reġistrazzjoni*: 4. Numru ta' dikjarazzjonijiet ta' appoġġ miġbura*: 5. Numru ta’ firmatarji għal kull Stat Membru*: In-nefqa amministrattiva li mhix inkluża fl-ammont ta’ referenza[12] | Ir-riżorsi umani u n-nefqa assoċjata (AMD) | 8.2.5 | a | 0.244 | 0.244 | 0.244 | 0.244 | 0.244 | L-ispejjeż amministrattivi, minbarra r-riżorsi umani u l-ispejjeż assoċjati, mhux inklużi fl-ammont ta’ referenza (AMD) | 8.2.6 | b | 0.540 | 0.150 | 0.110 | 0.110 | 0.110 | It-total indikattiv tal-ispejjeż finanzjarji għall-intervent It-TOTAL tal-AI, inkluża l-ispiża tar-Riżorsi Umani | a+b | 0.784 | 0.394 | 0.354 | 0.354 | 0.354 | It-TOTAL tal-AĦ inkluża l-ispiża tar-Riżorsi Umani | a+b | 0.784 | 0.394 | 0.354 | 0.354 | 0.354 | 4.1.2. Kompatibbiltà mal-Ipprogrammar Finanzjarju Mhux applikabbli 4.1.3. L-Impatt finanzjarju fuq id-Dħul Mhux applikabbli 4.2. Riżorsi Umani FTE Mhux applikabbli 5. IL-KARATTERISTIĊI U L-GĦANIJIET 5.1. Ħtieġa li trid tiġi ssodisfata fuq perjodu ta’ żmien qasir jew fit-tul Implimentazzjoni tad-dispożizzjonijiet tal-Artikolu 24 tat-Trattat dwar il-Funzjonament tal-Unjoni Ewropea dwar l-inizjattiva taċ-ċittadini. Matul l-ewwel sena, se tinfetaħ websajt li tinkludi reġistru sabiex jiġi implimentat l-Artikolu 4 dwar ir-reġistrazzjoni tal-inizjattivi taċ-ċittadini proposti. Din il-websajt trid imbagħad tinżamm aġġornata. Matul l-ewwel sentejn, kumitat magħmul mir-rappreżentanti tal-Istati Membri kollha jiltaqa' erba' darbiet sabiex jgħin lill-Kummissjoni fl-addozzjoni tal-ispeċifikazzjonijiet tekniċi għall-implimentazzjoni tal-Artikolu 6(4) dwar is-sistemi ta' ġbir onlajn. 5.2 Valur miżjud tal-involviment tal-Unjoni Ewropea u l-koerenza tal-proposta ma’ strumenti finanzjarji oħra u s-sinerġija possibbli Mhux applikabbli 5.3 L-għanijiet, ir-riżultati mistennija u l-indikaturi relatati mal-proposta fil-kuntest tal-qafas tal-ABM Mhux applikabbli 5.4. Metodu ta' Implimentazzjoni (indikattiv) Ġestjoni ċentralizzata direttament mill-Kummissjoni 6. MONITORAĠĠ U EVALWAZZJONI 6.1. Sistema ta' monitoraġġ L-immaniġġjar kwotidjan tar-reġistru jkun jeħtieġ monitoraġġ permanenti mill-persunal tal-Kummissjoni. In-numru ta' talbiet għar-reġistrazzjoni tal-inizjattivi proposti x'aktarx li jkun għoli. Il-persunal tal-Kummissjoni jkollu jagħżel u jneħħi dawk l-inizjattivi li b'mod ċar jitqiesu bħala inadatti. 6.2. Valutazzjoni Saret konsultazzjoni pubblika fil-forma ta' Green Paper. Ħames snin wara d-dħul fis-seħħ tar-Regolament, il-Kummissjoni għandha tippreżenta rapport lill-Parlament Ewropew u lill-Kunsill dwar l-implimentazzjoni ta' dan ir-Regolament. 7. Miżuri kontra l-frodi Mhux applikabbli 8. DETTALJI TAR-RIŻORSI 8.1. Għanijiet tal-proposta f’termini tal-ispejjeż finanzjarji tagħhom Mhux applikabbli 8.2. Nefqa Amministrattiva 8.2.1. In-Numru u t-tip ta’ riżorsi umani Tipi ta' kariga | Impjegati għall-ġestjoni tal-azzjoni bl-użu tar-riżorsi eżistenti u/jew supplimentari (għadd ta' karigi/UTBs) | Is-Sena 2010 | Is-Sena 2011 | Is-Sena 2012 | Is-Sena 2013 | Is-Sena 2014 | Sena 2015 u wara | Uffiċjali jew persunal temporanji[13] (XX 01 01) | AD | 1 | 1 | 1 | 1 | 1 | 1 | AST | 1 | 1 | 1 | 1 | 1 | 1 | TOTAL | 2 | 2 | 2 | 2 | 2 | 2 | 8.2.2. Deskrizzjoni tal-ħidmiet li ġejjin mill-azzjoni 1 AD: inkarigat/a mill-koordinament tal-attivitajiet relatati mal-inizjattivi taċ-ċittadini, monitoraġġ tar-reġistru, trattament tal-mistoqsijiet relevanti mis-servizzi u ċ-ċittadini u insegwiment u monitoraġġ tal-implimentazzjoni tar-Regolament. 1 AST: Immaniġġjar tar-reġistru - Helpdesk 8.2.3. Sorsi ta' riżorsi umani (statutorji) (Postijiet li jridu jerġgħu jiġu assenjati bl-użu tar-riżorsi eżistenti fl-ambitu tas-servizz ta’ ġestjoni ( riallokazzjoni interna ) 8.2.4. Infiq Amministrattiv ieħor inkluż fl-ammont ta’ referenza Mhux applikabbli 8.2.5. L-ispejjeż finanzjarji tar-riżorsi umani u l-ispejjeż assoċjati mhumiex inklużi fl-ammont ta’ referenza miljuni ta' EUR (sa 3 ċifri wara l-punt deċimali) Tip ta’ riżorsi umani | 2010 | 2011 | 2012 | Is-Sena 2013 | Is-Sena 2014 | Is-Sena 2015 u wara | Uffiċjali u persunal temporanju (XX 01 01) | 0.244 | 0.244 | 0.244 | 0.244 | 0.244 | 0.244 | Il-persunal iffinanzjat skont l-Artikolu XX 01 02 (awżiljarju, END, staff b’kuntratt, eċċ.) (speċifika l-linja ta’ baġit) | Spiża totali tar-Riżorsi Umani u l-ispejjeż relatati (MHUX fl-ammont ta’ referenza) | 0.244 | 0.244 | 0.244 | 0.244 | 0.244 | 0.244 | Kalkolu– Uffiċjali u Aġenti temporanji 2 persunal bi spiża ta' 122.000€ kull wieħed fis-sena Kalkolu – Persunal iffinanzjat taħt l-art. XX 01 02 Mhux applikabbli 8.2.6 Nefqa oħra amministrattiva mhux inkluża fl-ammont ta' referenza miljuni ta' EUR (sa 3 ċifri wara l-punt deċimali) | 2010 | 2011 | 2012 | 2013 | 2014 | 2015 u wara | TOTAL | XX 01 02 11 01 – Missjonijiet | XX 01 02 11 02 – Laqgħat u Konferenzi | XX 01 02 11 03 – Kumitati | 0.040 | 0.040 | 0.080 | XX 01 02 11 04 – Studji u Konsultazzjonijiet | XX 01 02 11 05 – Sistemi ta' Tagħrif | 0.500 | 0.110 | 0.110 | 0.110 | 0.110 | 0.110 | 1.050 | 2. Total ta' Infiq Ieħor ta' Ġestjoni (XX 01 02 11) | Nefqa amministrattiva totali, għajr ir-riżorsi umani u l-ispejjeż assoċjati (MHUX inkluża fl-ammont ta’ referenza) | 0.540 | 0.150 | 0.110 | 0.110 | 0.110 | 0.110 | 1.130 | Kalkolu - Spejjeż amministrattivi oħra mhux inklużi fl-ammont ta’ referenza Żewġ laqgħat fis-sena b'27 parteċipant u spiża medja ta' €740 għal kull parteċipant u għal kull laqgħa Żvilupp tas-sistema ta' informazzjoni: fl-2010: 500.000€ meħtieġa biex tiġi żviluppata u stabbilita s-sistema, fl-2011 u s-snin ta' wara: il-ħtieġa li tinżamm taħdem is-sistema u li jsiru l-adattamenti meħtieġa. Il-ħtiġijiet għar-riżorsi umani u amministrattivi għandhom ikunu koperti fi ħdan l-allokazzjoni diġà mogħtija biex tiġi ġestita din l-azzjoni u/jew riallokata fid-DĠ, ikkomplementati, jekk ikun il-każ, b'allokazzjoni addizzjonali li tista' tingħata lid-DĠ ta' ġestjoni fil-qafas tal-proċedura ta' allokazzjoni annwali fid-dawl tar-restrizzjonijiet baġitarji. [1] Green Paper dwar l-Inizjattiva taċ-Ċittadini Ewropej - COM(2009) 622 [2] Article 20 tat-Trattat dwar l-Unjoni Ewropea. [3] Bażat fuq il-kompożizzjoni tal-Parlament Ewropew maqbul fil-kuntest tal-Konferenza Intergovernattiva tal-2007 [4] ĠU L 281, 23.11.1995, p. 31. [5] ĠU L 8, 12.1.2001, p. 1. [6] ĠU C , , p. . [7] ĠU C , , p. . [8] ĠU C , , p. . [9] ĠU L 281, 23.11.1995, p. 31. [10] ĠU L 8, 12.1.2001, p. 1. [11] ĠU L 184, 17.7.1999, p. 23. [12] In-nefqa fi ħdan il-Kapitolu xx 01 għajr għall-Artikoli xx 01 04 jew xx 01 05. [13] L-ispejjeż tagħhom MHUMIEX koperti bl-ammont ta’ referenza.